**LIETUVOS BEKELĖS BĖGIMO ČEMPIONATO NUOSTATAI**

**Varžybų vykdytojai**  
Lietuvos bekelės bėgimo čempionatą organizuoja ir vykdo VšĮ "Visi bėga" ir Lietuvos Lengvosios atletikos federacija.  
   
**Dalyviai**  
Lietuvos bekelės bėgimo čempionatas yra uždaras. Varžybose gali dalyvauti visi pilnamečiai Lietuvos ir užsienio sportininkai, mėgėjai ir profesionalai, moterys ir vyrai, bet Lietuvos bekelės bėgimo čempionas/ė gali tapti tik Lietuvos piliečiai. Nepilnamečiai negali dalyvauti varžybose.  
  
**Varžybų laikas ir dienotvarkė**  
2019 metai lapkričio 23 diena.

Varžybų centras atidaromas 11:00 valandą, varžybų startas 12:00. Nugalėtojų apdovanojimo ceremonija 16:30 Neries regioninio parko lankytojų centre (Vilniaus g. 3, Dūkštos).  
  
**Varžybų centras**  
Neries regioninis parkas, Karmazinų poilsiavietė. Koordinatės: 54.814261, 24.963416

Googlemaps nuoroda: <https://www.google.com/maps/place/54%C2%B048'51.3%22N+24%C2%B057'48.3%22E/@54.814261,24.961222,17z/data=!3m1!4b1!4m5!3m4!1s0x0:0x0!8m2!3d54.814261!4d24.963416>  
  
**Varžybų trasa**

Lietuvos bekelės bėgimo čempionatas vyksta Laukinis trail turo 2019 finainio etapo ilgojoje trasoje “Laukinis trail Dūkštos”. Trasos ilgis 33 kilometrai. Vertikalus pakilimas trasoje yra 1000 vertikalių metrų. Trasa yra vieno rato. Trasa bus žymėta juostomis bei rodyklėmis. Trasoje bus įrengti maitinimo punktai 3,5 kilometre, 14,5 kilometre ir 26,5 kilometre.

**Varžybų eiga**  
Varžybose naudojama laiko fiksavimo įranga su davikliais tvirtinamais prie batelių. Laiko fiksavimo davikliai tvirtinami prie batelio pagal starto vietoje pateiktą instrukciją. Laiko fiksavimo daviklį PRIVALOMA grąžinti organizatoriams iš karto finišavus. Startavę dalyviai trasą įveikia tik vietovėje nužymėtu maršrutu. Varžybų dalyviams nukrypti nuo trasos yra draudžiama. Esant nukrypimui nuo trasos dalyviai nubėgę mažiau nei varžybų reglamente nurodytas oficialus kilometražas yra diskvalifikuojami arba jiems prie įskaitinio laiko pridedama organizatorių skirta bauda ne mažiau nei 30 minučių.

Kiekvienas dalyvis, varžybose privalo turėti ant viršutinių drabužių priekyje (ne nygaroje) tvarkingai pritvirtintą dalyvio numerį aiškiai matomoje vietoje. Numeris gali būti tvirtinamas prie bėgimo diržo bet jis turi būti atsuktas į priekį. Numerį pritvirtinus ne priekyje arba taip, kad jis nėra aiškiai matomas iš priekio, organizatoriai nebeįsipareigoja tiksliai užfiksuoti dalyvių varžybų įveikimo laiko.

Įveikiant trasą dalyvio negali jokį atstumą lydėti varžybose nedalyvaujantis žmogus. Dalyvis negali naudotis jokiomis transporto priemonėmis. Dalyvis negali bėgti su šuniu (nesvarbu kokio dydžio).

Dalyvio palaikymo komanda jam gali padėti tik organizatorių įrengtuose maitinimo punktuose. Ne maitinimo punktuose jokia pagalba dalyviui iš šalies yra negalima.  
Bet kokios varžybų dalyvių pretenzijos turi būti pateiktos raštu varžybų organizatoriams ne vėliau kaip per 30 minučių po pretenziją pateikiančio dalyvio finišo. Dalyvis, pateikdamas pretenziją, privalo sumokėti 50 EUR mokestį, kuris grąžinamas tik tuo atveju, jeigu organizatoriai pretenziją patenkins. Kol dalyvis nesumoka šio mokesčio, pretenzija/os nesvarstomos.

Varžybų metu dalyviai gali naudoti trail bėgimo/ėjimo lazdas, bet privalo užtikrinti kitų dalyvių saugumą ir nesužeisti jų su aštriais lazdų galais.

Varžybų metu dalyviai gali klausytis muzikos per ausinukus, bet garsas turi būti toks, kad girdėtų aplinkos garsus (atvažiuojančius automobilius, varžybų teisėjų žodžius, atbėgančius kitus bėgikus, šunis ar kt.)  
Varžybų išankstiniai rezultatai skelbiami finišo vietoje. 

**Privalomas inventories**

Varžybų metu visi dalyviai privalo neštis su savimi privalomą varžybų inventorių.

Privalomas inventorius:

veikiantis galvos žibintas arba rankinis žibintuvėlis;

apsauginė folija (angl. survival blanket);

pusė litro vandens;

veikiantis mobilus telefonas;

kuprinė ar diržas skirtas neštis privalomą inventorių.

Privalomas inventories bus tikrinamas prie įėjimo į starto zoną. Neturintys pilnai sukomplektuoto privalomojo inventoriaus dalyviai į starto zoną nebus įleidžiami ir varžybose negalės dalyvauti.

Privalomą inventorių reikia su savimi turėti visų varžybų metu nuo starto iki finišo. Privalomas inventories bet kada gali būti patikrintas varžybų metu trasoje.

**Aplinkos tausojimo taisyklės**  
​Varžybos vyksta daugiausia miško takais, gamtoje, Neries regioniniame parke, taigi bet koks šiukšlinimas trasoje ar varžybų centre yra griežtai draudžiamas. Šiukšles galima palikti tik maitinimo punktuose įrengtose šiukšlių dėžėse ir varžybų centruose esančiuose šiukšlių dėžėse bei konteineriuose. Bet koks šiukšlių palikimas trasose ne maitinimo punktuose ar vienkartinių stiklinių išsinešimas iš maitinimo punkto bus įvertintas papildomomis 15 minučių prie dalyvio įskaitinio laiko.

Varžybų metu draudžiama bėgti miško paklote kitur negu pažymėta trasa.

Buivydų, Bredeliškių piliakalnių teritorijoje galima bėgti į piliakalnius ir nuo jų tik įrengtais mediniais laipteliais. Draudžiama bėgti piliakalnių šlaitais.

**Varžybų nugalėtojų nustatymas ir apdovanojimas**  
Lietuvos bekelės bėgimo čempionate bus apdovanoti Lietuvos piliečiai trys vyrai ir trys moterys pirmi kirtę finišo liniją. Jei absoliučioje įskaitoje kažkuri iš pirmųjų trijų vietų bus pasiekta ne Lietuvos piliečių, tuomet ne Lietuvos piliečiai bus apdovanojami kaip varžybų “Laukinis trail Dūkštos” nugalėtojai.   
  
**Registracija**  
Dalyvių registracija vyksta internetu per PaySera sistemą. Taip pat galima užsiregistruoti pervedant tą dieną galiojančio dalyvio mokesčio sumą į VšĮ "Visi bėga" atsiskaitomąją sąskaitą LT76 7044 0600 0816 9428 mokėjimo paskirtyje nurodant varžybų pavadinimą, registruojamo asmens vardą ir pavardę, distanciją, gimimo datą, klubą, miestą ir el. pašto adresą.  
Dalyvis, tik tinkamai užpildęs registracijos formą ir sumokėjęs startinį mokestį, įtraukiamas į varžybų startinį protokolą. Registracija internetu baigiasi likus dviems dienoms iki varžybų.  
Nedalyvaujant varžybose startinis mokestis nėra gražinamas. Registracijos duomenys gali būti keičiami kol dar veikia registracija internetu. Norint pakeisti registracijos duomenis reikia susisiekti su organizatoriais el. paštu laukinistrail@gmail.com bei nurodyti kokie duomenys į kokius turėtų būti keičiami.   
  
**Registracijos kainos**  
  
Registracijos kainos yra trijų etapų. Pirminės registracijos laikotarpio kaina, standartinė registracijos kaina ir registracijos kaina varžybų vietoje.   
Registracijos kainos:  
  
Laukinis trail - Dūkštos / Lietuvos bekelės bėgimo čempionatas 33 km:  
Užsiregistravusiems iki lapkričio 12 dienos 24:00 val. – 16 eur.  
Užsiregistravusiems nuo lapkričio 13 iki lapkričio  21 dienos 24:00 val. – 19 eur.  
Užsiregistravusiems  starto vietoje – 25 eur.

**Finišas**  
Finišuojančių dalyvių laikas fiksuojamas kertant finišo liniją. Finišavus būtina grąžinti laiko fiksavimo daviklį.  
  
**Saugumo užtikrinimas**  
Dalyviai, sumokėję starto mokestį ir atsiėmę dalyvio numerį, patvirtina, kad yra pasitikrinę sveikatą, jiems yra leidžiamas didelis fizinis krūvis ir jie prisiima pilną atsakomybę dėl galimų sveikatos sutrikimų tiesiogiai ar netiesiogiai susijusių su dalyvavimu varžybose.   
Už savo sveikatą ir saugumą varžybų metu dalyviai atsako patys. Dalyvis, registracijos metu paėmęs numerį, patvirtina, kad yra pasitikrinęs sveikatą, yra susipažinęs su saugumo taisyklėmis, varžybų nuostatais ir prisiima atsakomybę už savo sveikatą, saugumą bei atsakomybę už savo tyčiniu ar netyčiniu būdu padarytą žalą aplinkai, gamtai, žmonėms ar jų turtui.

Registruotis į varžybas galima tik savo vardu. Savo numerį perduoti kitam dalyviui draudžiama.   
Atsiimdamas numerį dalyvis sutinka, kad bet kokios jo nuotraukos ar filmuota medžiaga padaryti renginio metu gali būti viešai naudojamos renginio populiarinimo tikslais be atskiro dalyvio sutikimo.  
Primygtinai rekomenduojama avėti sportinius batelius su protektoriumi arba vinukais. Varžybos vykdomos vėlyvą rudenį, trasoje gali būti sniegas, purvas ar plikledis. Varžybų organizatoriai turi teisę koreguoti varžybų trasą ar datą esant ypač nepalankioms oro sąlygoms.   
Kontaktiniai telefonai nelaimės atveju: 868513544; 863411907.  
  
**Force majour atvejai**  
​Varžybos gali būti atšauktos ar jų data bei vieta pakeisti esant ypač nepalankioms oro sąlygoms, pvz: jutiminiai temperatūrai  virš -17, vykstant audrai ar kitoms stichijoms bei esant dideliam miškų gaisringumui, kuomet renginiai miškuose būna draudžiami ar kitiems nuo organizatorių nepriklausantiems atvejams. Pakeitus varžybų datą ar vietą, ar atšaukus varžybas esant force majour atvejui sumokėti starto mokesčiai nėra grąžinami.

**Baigiamosios nuostatos**  
Jeigu dalyvis dėl kokios nors priežasties nebegali pabaigti pasirinktos distancijos, jis savarankiškai pasišalina iš trasos netrukdydamas kitiems dalyviams ir informuoja teisėją apie pasitraukimą iš trasos ir grąžina laiko fiksavimo daviklį. Nebaigusio distancijos dalyvio rezultatai nevertinami, o finišo protokole prie tokio dalyvio pavardės daromas įrašas „nebaigė“(dnf).